La 22 mai 2017, în timpul unui concert din cadrul turneului Dangerous Woman organizat la arena Manchester, un atentat sinucigaș a avut loc; tragedia a întrerupt temporar seria de concerte, iar ședințele de înregistrare au fost evitate, solista dorindu-și să petreacă timp cu familia din cauza impactului emoțional cauzat. Suferind crize de anxietate, artista a fost zdruncinată psihic de eveniment și a întâmpinat „o amorțeală foarte intensă, ca și cum nu aș mai fi putut să respir.” Cântăreața a împărtășit experiența împreună cu Williams, și împreună au compus melodia „Get Well Soon”, ajutând-o să treacă peste trauma atacului și descriind-o drept „una dintre cele mai importante piese pe care le-am compus vreodată”. Producătorul a dezvăluit că abia după atentat „diferiți oameni de la casa de discuri au început să înțeleagă cu adevărat ceea ce încercam noi să facem”, în timp ce Grande a susținut: „Am tins să pătrund mai mult în sentimentele mele pentru că am trecut prin mai multe experiențe. Am început să vorbesc mai mult despre ele. Mergeam mai mult la terapie.”